b'\n_START_ARTICLE_\nKvantni entrainment (duhovnost)\n_START_PARAGRAPH_\nKvantni entrainment, QE ali kvantna sinhronizacija je duhovna tehnologija, ki jo je leta 2007 razvil Frank Kinslow, in jo lahko opredelimo kot proces brez naprezanja, ki vodi obi\xc4\x8dajno zavest do \xc4\x8diste zavesti, in da bi bil proces kvantnega entrainmenta uspe\xc5\xa1en, se mora zasidrati v tim. ev-ob\xc4\x8dutku. Do ev-ob\xc4\x8dutka proces kvantnega entrainmenta pride potem, ko preneha delovati na ravni (dose\xc5\xbeene) \xc4\x8diste zavesti. Kombinacija ev-ob\xc4\x8dutka z ustrezno namero po razlagi Kinslowa lahko izzove velike rezultate tako na podro\xc4\x8dju zdravja, \xc4\x8dustvenega ravnovesja, medsebojnih odnosov, finan\xc4\x8dnih testov, ustvarjalnosti, \xc5\xa1portnih dose\xc5\xbekov._NEWLINE_Kvantni entrainment se sklicuje na zakonitosti kvantne fizike. A ga kritiki opredeljujejo kot obliko kvantnega misticizma, ki svoje koncepte opisuje z izrazoslovjem kvantne mehanike, vendar je po mnenju stroke psevdoznanost oz. \xc5\xa1arlatanstvo.\n_START_SECTION_\nZgodovina\n_START_PARAGRAPH_\nFrank Kinslow se je Japonskem kot otrok u\xc4\x8dil juda in tehnike za doseganje notranjega miru. V zgodnjih sedemdesetih letih 20. stoletja je postal u\xc4\x8ditelj transcendentalne meditacije, ki se jo je nau\xc4\x8dil neposredno od mojstra Mahari\xc5\xa1ija._NEWLINE_Leta 2007 je na vi\xc5\xa1ku osebnostne krize, ki sta jo zaznamovala huda bolezen in brezposelnost, razvil tehnologijo oziroma proces trenutne ozdravitve, ki jo je leta 2008 v svoji prvi knjigi\xc2\xa0\xc2\xbbSkrivnost trenutne ozdravitve\xc2\xab\xc2\xa0poimenoval z izrazom kvantni entrainment, ki sicer pomeni izraz v kvantni fiziki. Kinslow odtlej objavlja knjige o kvantnem entrainmentu, o njem predava in pou\xc4\x8duje po svetu._NEWLINE_Kvantni entrainment je sprva pogosto uporabljal tehniko\xc2\xa0\xc2\xbbtriangulacije\xc2\xab, v kateri je pri\xc5\xa1lo do fizi\xc4\x8dnega stika med izvajalcem kvantnega entrainmenta in prejemnikom, uporabljal je ve\xc4\x8d vizualizacij in tehniko samospra\xc5\xa1evanja o izvoru misli. \xc5\xbde leta 2010 je Kinslow objavil izbolj\xc5\xa1ano verzijo kvantnega entrainmenta, kjer je tehniko vizualizacije za zaznavo evfori\xc4\x8dnega ob\xc4\x8dutka v ve\xc4\x8dji meri zamenjal s tehniko zavedanja misli in evfori\xc4\x8dnega ob\xc4\x8dutka. V leta 2012 objavljeni izbolj\xc5\xa1ani razli\xc4\x8dici je tehnika zavedanja misli in evfori\xc4\x8dnega ob\xc4\x8dutka nadomestila tudi tehniko\xc2\xa0\xc2\xbbtriangulacije\xc2\xab.\n_START_SECTION_\na) \xc4\x8cista zavest (vrzel oziroma praznina)\n_START_PARAGRAPH_\nKinslow jo opredeljuje kot neskon\xc4\x8den red, praznino, odsotnost energije, kot ni\xc4\x8d, ki ni prazen, kot polje nesmrtne ljubezni in neizmernega miru, kot izvor vsega kar obstaja, na najbolj subtilni ravni smo tudi ljudje ni\xc4\x8d drugega kot le \xc4\x8dista zavest. Dokaz, da smo posamezniki in \xc4\x8dista zavest eno vidi v tem, da v stanju praznine, ko smo brez misli, ega, gibanja, \xc5\xa1e vedno obstajamo. Do tega stanja pridemo tako, da poi\xc5\xa1\xc4\x8demo vrzeli oziroma praznino med mislimi.\n_START_SECTION_\nb) Um\n_START_PARAGRAPH_\nUm je tisto, s \xc4\x8dimer izku\xc5\xa1amo, bele\xc5\xbeimo, analiziramo, sintentiziramo, predal\xc4\x8dkamo. Um je igri\xc5\xa1\xc4\x8de ega.\n_START_SECTION_\nc) Ego\n_START_PARAGRAPH_\nEgo je na\xc5\xa1\xc2\xa0\xc2\xbbmali jaz\xc2\xab- lahko nastane, ko se misel oddvoji od celote.  To pomanjkanje celote sku\xc5\xa1a ego zapolniti s stvarmi tega sveta. Zato ga lahko opredelimo tudi kot skupek stvari, ki vklju\xc4\x8dujejo spol, priljubljene stvari, hrepenenja, spomine.\n_START_SECTION_\nd) Ev-ob\xc4\x8dutek\n_START_PARAGRAPH_\nEv-ob\xc4\x8dutek (eu-feeling) ali evfori\xc4\x8dni ob\xc4\x8dutek je na\xc5\xa1\xc2\xa0\xc2\xbbveliki jaz\xc2\xab- povezuje \xc4\x8disto zavest z na\xc5\xa1im umom, v najbolj \xc4\x8disti obliki se ka\xc5\xbee kot \xc4\x8disti ev-ob\xc4\x8dutek z najve\xc4\x8djo zdravilno mo\xc4\x8djo, to je kot najbolj prefinjeno zavedanje, sicer pa ga v manj \xc4\x8disti obliki zaznavamo kot ob\xc4\x8dutenja vesoljne ljubezni, modrosti, miru, ti\xc5\xa1ine, radosti, sre\xc4\x8de, ekstaze.  Koren oznake ev-ob\xc4\x8dutek je gr\xc5\xa1ki\xc2\xa0\xc2\xbb\xce\xb5\xe1\xbd\x96\xc2\xab\xc2\xa0v pomenu\xc2\xa0\xc2\xbbdober, pristen\xc2\xab\xc2\xa0za razliko od pogojnih ob\xc4\x8dutkov (\xc4\x8dustev), ki so odvisni od vzroka in posledice. Po Kinslowu je ev-ob\xc4\x8dutek identi\xc4\x8den s tem, kar kvantna znanost imenuje polje ni\xc4\x8dte to\xc4\x8dke.\n_START_SECTION_\ne) Namera\n_START_PARAGRAPH_\nNamera je sredstvo, ki usmerja \xc4\x8disto zavest, da daje obliko ne\xc4\x8demu, kar \xc5\xa1e nima oblike. Tehnika z namero izhaja iz jogijskih u\xc4\x8denj o transcendentalni inteligenci ali\xc2\xa0\xc2\xbbritambhara pragya\xc2\xab\xc2\xa0(\xe0\xa4\x8b\xe0\xa4\xa4\xe0\xa4\xae\xe0\xa5\x8d\xe0\xa4\xad\xe0\xa4\xb0\xe0\xa4\xbe \xe0\xa4\xaa\xe0\xa5\x8d\xe0\xa4\xb0\xe0\xa4\x9c\xe0\xa5\x8d\xe0\xa4\x9e\xe0\xa4\xbe), s katero jasno zaznavamo tim. semena stvarjenja (v Indiji: b\xc4\xabja; \xe0\xa4\xac\xe0\xa5\x80\xe0\xa4\x9c).\n_START_SECTION_\nOnostranski svetovi\n_START_PARAGRAPH_\nTekom vadbe kvantnega entrainmenta se naj bi lahko posameznik sre\xc4\x8dal z angeli in tim. vnebovzetimi mojstri, vendar pa med samo vadbo temu ni primerno posve\xc4\x8dati pozornosti, ker to odvra\xc4\x8da od same vadbe. Kvantni entraiment prav tako ne posve\xc4\x8da pozornosti preteklim in prihodnim \xc5\xbeivljenjem.\n_START_SECTION_\nOdnos kvantnega entrainmenta do medicine in znanosti\n_START_PARAGRAPH_\nKinslow poudarja, da kvantni entrainment ni nadomestilo za klasi\xc4\x8dne postopke zdravljenja, da pa je lahko primerno dopolnilo. Kvantni entrainement je sicer le eden izmed na\xc4\x8dinov\xc2\xa0\xc2\xbbkvantnega zdravljenja\xc2\xab, skoraj so\xc4\x8dasno z njim je npr. nastal Matrix Energetics, ki ga je razvil Richard Bartlett. Podobno kot druge tak\xc5\xa1ne zdravilne metode kvantni entrainment spoznanja kvantne fizike uporablja za misti\xc4\x8dno razlago delovanja sveta in zdravljenja. Kritiki ga zato opredeljujejo kot obliko kvantnega misticizma, ki svoje koncepte opisuje z izrazoslovjem kvantne mehanike, in ga zato ozna\xc4\x8dujejo za psevdoznanost oz. \xc5\xa1arlatanstvo. Z vidika zdravljenja je kvantni entrainment mo\xc5\xbeno opredeliti kot ezoteri\xc4\x8dno metodo alternativne medicine oziroma kot metodo psvedomedicine,vendar Kinslow opozarja, da kvantni entrainment ni zdravilna tehnika (\xc4\x8deprav je zdravje oziroma zdravljenje pogosto rezultat kvantnega entrainmenta), in da kvantni entrainment nikoli ne sme biti nadomestilo za profesionalno zdravstveno oskrbo.'